Kan solcreme blive for gammel?

Solcremer er dyre, og ofte slutter sommeren med en rest tilbage i flasken. Men når solens stråler atter kræver beskyttelse, kan du så bruge resterne af solcremen fra sidste sommer - eller er solcremen fra sidste år blevet for gammel?

Forbrugerrådet Tænk har testet en række solcremer fra flasker, der blev åbnet året før. Testen viser, at du trygt kan bruge resterne fra sidste år.

Testen af solcremernes holdbarhed viser, at de alle holder den lovede solfaktor - i testens tilfælde på SPF 50+. Det vil sige, at cremernes evne til at beskytte mod både UVB- og UVA-stråler er intakt et år efter, at flaskerne blev åbnet.

Her er de bedste solcremer i Forbrugerrådet Tænks test

Sådan testede vi solcremernes holdbarhed

Solcremernes holdbarhed testede vi ved at åbne en række forskellige solcremer. Først blev solcremerne opbevaret i 2 uger ved 40 grader for at simulere et par ugers ferie i varmen. I de 2 uger blev solcremerne også åbnet et par gange dagligt, og lidt solcreme taget ud hver gang.

Solcremerne blev herefter opbevaret et år ved stuetemperatur, inden laboratoriet testede deres solbeskyttelse. Efter et års opbevaring var solbeskyttelsesfaktorerne stort set uændret.

Solcreme: Disse 6 dumper test

Hvor længe kan solcremer holde sig?

Solcremers holdbarhed efter åbning skal stå på produktet. Det er oftest angivet med et symbol af en åben bøtte med oplysning om antallet af måneder, cremen kan holde sig.

Holdbarheden på solcremer er typisk 12 måneder efter åbning.